Document ID: 32009R1247

ΚΑΝΟΝΙΣΜΌΣ (ΕΕ) αριθ. 1247/2009 ΤΗΣ ΕΠΙΤΡΟΠΉΣ
της 17ης Δεκεμβρίου 2009
για την επιβολή προσωρινού δασμού αντιντάμπινγκ στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης,
τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής «ο βασικός κανονισμός»), και ιδίως το άρθρο 7,
ύστερα από διαβούλευση με τη συμβουλευτική επιτροπή,
Εκτιμώντας τα ακόλουθα:
1. ΔΙΑΔΙΚΑΣΙΑ
1.1. Έναρξη διαδικασίας
(1)
Στις 23 Φεβρουαρίου 2009, η Ευρωπαϊκή Επιτροπή (εφεξής «Επιτροπή») έλαβε καταγγελία σχετικά με τις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας (εφεξής «ΛΔΚ» ή «η ενδιαφερόμενη χώρα»).
(2)
Η καταγγελία υποβλήθηκε δυνάμει του άρθρου 5 του βασικού κανονισμού από την European Association of Metals (EUROMETAUX) (εφεξής «ο καταγγέλλων») εξ ονόματος των παραγωγών που αντιπροσωπεύουν το μεγαλύτερο ποσοστό, στην προκειμένη περίπτωση πάνω από 25 %, της συνολικής κοινοτικής παραγωγής συρμάτων από μολυβδαίνιο.
(3)
Η καταγγελία περιείχε εκ πρώτης όψεως αποδεικτικά στοιχεία για την ύπαρξη ντάμπινγκ και την εξ αυτού πρόκληση σημαντικής ζημίας, τα οποία θεωρήθηκαν επαρκή για την έναρξη διαδικασίας.
(4)
Στις 8 Απριλίου 2009 κινήθηκε διαδικασία με τη δημοσίευση ανακοίνωσης για την έναρξη διαδικασίας στην Επίσημη Εφημερίδα της Ευρωπαϊκής Ένωσης (2).
1.2. Ενδιαφερόμενα μέρη για τη διαδικασία
(5)
Η Επιτροπή ενημέρωσε επισήμως σχετικά με την έναρξη της διαδικασίας τους παραγωγούς-εξαγωγείς της ΛΔΚ, τους εισαγωγείς, τους εμπόρους, τους χρήστες και τις ενώσεις της Κοινότητας που είναι γνωστό ότι ενδιαφέρονται, τις αρχές της ΛΔΚ, τους καταγγέλλοντες και άλλους κοινοτικούς παραγωγούς που είναι γνωστό ότι ενδιαφέρονται. Δόθηκε η δυνατότητα στα ενδιαφερόμενα μέρη να εκθέσουν γραπτά τις απόψεις τους και να ζητήσουν ακρόαση εντός της προθεσμίας που ορίστηκε στην ανακοίνωση για την έναρξη της διαδικασίας. Δεκτά σε ακρόαση έγιναν όλα τα ενδιαφερόμενα μέρη που υπέβαλαν σχετικό αίτημα και κατέδειξαν ότι υφίστανται ειδικοί λόγοι για τη συμμετοχή τους στην ακρόαση.
(6)
Για να επιτρέψει στους παραγωγούς-εξαγωγείς να υποβάλουν, εάν το επιθυμούσαν, αίτηση για αναγνώριση καθεστώτος οικονομίας της αγοράς (εφεξής «ΚΟΑ») ή για ατομική μεταχείριση (εφεξής «ΑΜ»), η Επιτροπή απέστειλε έντυπα αίτησης προς τους γνωστούς ως ενδιαφερόμενους κινέζους παραγωγούς-εξαγωγείς, καθώς και στις αρχές της ΛΔΚ. Μόνο ένας όμιλος εταιρειών, αποτελούμενος από τον Jinduicheng Molybdenum Co., Ltd, και τη συνδεόμενη εταιρεία του Jinduicheng Molybdenum Mining Guangming Co., Ltd, (εφεξής «όμιλος Jinduicheng») παρουσιάστηκε και ζήτησε ΑΜ.
(7)
Λόγω του μεγάλου αριθμού των παραγωγών-εξαγωγέων της ΛΔΚ και των εισαγωγέων στην Κοινότητα, η Επιτροπή προβλέπει στην ανακοίνωση για την έναρξη της διαδικασίας τη διενέργεια δειγματοληψίας σύμφωνα με το άρθρο 17 του βασικού κανονισμού.
(8)
Για να μπορέσει η Επιτροπή να αποφασίσει κατά πόσο είναι αναγκαία η δειγματοληψία και, εφόσον είναι αναγκαία, να επιλέξει δείγμα, κλήθηκαν όλοι οι γνωστοί παραγωγοί-εξαγωγείς στη ΛΔΚ και οι εισαγωγείς στην Κοινότητα να παρουσιαστούν στην Επιτροπή και να προσκομίσουν βασικές πληροφορίες σχετικά με τις δραστηριότητές τους που συνδέονται με το υπό εξέταση προϊόν, όπως ορίζεται στην ανακοίνωση έναρξης της διαδικασίας.
(9)
Λόγω του περιορισμένου αριθμού απαντήσεων στη διαδικασία δειγματοληψίας, αποφασίστηκε ότι η δειγματοληψία δεν ήταν απαραίτητη για τους κινέζους παραγωγούς-εξαγωγείς ούτε για τους κοινοτικούς.
(10)
Απεστάλησαν ειδικά ερωτηματολόγια σε όλα τα μέρη που είναι γνωστό ότι ενδιαφέρονται, ειδικότερα τους γνωστούς παραγωγούς-εξαγωγείς στη ΛΔΚ, τους κοινοτικούς παραγωγείς, τους εισαγωγείς, τους εμπόρους και τους χρήστες εντός της Κοινότητας. Απαντήσεις ελήφθησαν από έναν όμιλο παραγωγών-εξαγωγέων της ΛΔΚ, τον καταγγέλοντα κοινοτικό παραγωγό, έναν εισαγωγέα/έμπορο και έναν χρήστη.
(11)
Η Επιτροπή ζήτησε και εξακρίβωσε όλα τα στοιχεία που έκρινε απαραίτητα για τον προσωρινό υπολογισμό του ντάμπινγκ, της ζημίας που προέκυψε και του συμφέροντος της Κοινότητας, και διενήργησε ελέγχους στις εγκαταστάσεις των ακόλουθων εταιρειών:
α)
Παραγωγοί-εξαγωγείς της ΛΔΚ
Όμιλος Jinduicheng:
-
Jinduicheng Molybdenum Co., Ltd, Xi'an,
-
Jinduicheng Molybdenum Mining Guangming Co., Ltd, Zibo
β)
Κοινοτικός παραγωγός:
-
Plansee Metall GmbH, Reutte, Αυστρία
γ)
Χρήστης στην Κοινότητα
-
Praxair Surface Technologies Srl, Fornovo Taro, Ιταλία.
(12)
Επειδή ήταν αναγκαίο να καθοριστεί η κανονική αξία όσον αφορά τους παραγωγούς-εξαγωγείς της ΛΔΚ κανένας από τους οποίους δεν ζήτησε καθεστώς οικονομίας της αγοράς (ΚΟΑ), πραγματοποιήθηκε επαλήθευση για τον καθορισμό της κανονικής αξίας με βάση στοιχεία ανάλογης χώρας, στην παρούσα περίπτωση των ΗΠΑ, στις εγκαταστάσεις της ακόλουθης εταιρείας:
-
Global Tungsten & Powders Corp, Towanda.
1.3. Περίοδος έρευνας
(13)
Η έρευνα για την πρακτική ντάμπινγκ και τη ζημία κάλυψε την περίοδο από την 1η Απριλίου 2008 έως την 31η Μαρτίου 2009 (εφεξής «περίοδος έρευνας» ή «ΠΕ»). Η εξέταση των τάσεων που ήταν σημαντικές για την εκτίμηση της ζημίας κάλυψε την περίοδο από τον Μάρτιο του 2005 έως το τέλος της περιόδου έρευνας (εφεξής «εξεταζόμενη περίοδος»).
2. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
2.1. Υπό εξέταση προϊόν
(14)
Το υπό εξέταση προϊόν είναι σύρμα από μολυβδαίνιο, το οποίο περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής Λαϊκής Δημοκρατίας της Κίνας (εφεξής «το υπό εξέταση προϊόν» ή «το σύρμα από μολυβδαίνιο»), το οποίο προς το παρόν υπάγεται στον κωδικό ΣΟ ex 8102 96 00.
(15)
Το σύρμα από μολυβδαίνιο χρησιμοποιείται κυρίως στον τομέα της αυτοκινητοβιομηχανίας για τη μεταλλική επικάλυψη με ψεκασμό εν θερμώ εξαρτημάτων κινητήρα που υφίστανται σημαντική φθορά, όπως τα ελατήρια του εμβόλου, οι δακτύλιοι συγχρονισμού ή τα όργανα μετάδοσης κίνησης για την αύξηση της αντοχής στην απόξεση.
2.2. Ομοειδές προϊόν
(16)
Δεν διαπιστώθηκαν διαφορές μεταξύ του υπό εξέταση προϊόντος και του σύρματος από μολυβδαίνιο που παράγεται από τον κλάδο παραγωγής της Κοινότητας και πωλείται στην κοινοτική αγορά. Επειδή η ΛΔΚ είναι μια οικονομία που διέρχεται μεταβατική φάση και επειδή κανένας εξαγωγέας δεν υπέβαλε αίτηση για ΚΟΑ, όπως αναφέρεται στην αιτιολογική σκέψη 6, η κανονική αξία καθορίσθηκε με βάση τις πληροφορίες που συγκεντρώθηκαν σε τρίτη χώρα με οικονομία αγοράς, ήτοι στις ΗΠΑ. Σύμφωνα με τις διαθέσιμες πληροφορίες, το σύρμα από μολυβδαίνιο που παράγεται και πωλείται στην εγχώρια αγορά των ΗΠΑ, καθώς και το σύρμα από μολυβδαίνιο που εξάγεται από τις ΗΠΑ σε άλλες αγορές, έχει τα ίδια φυσικά και χημικά χαρακτηριστικά με το σύρμα από μολυβδαίνιο που παράγεται στη ΛΔΚ και εξάγεται στην Κοινότητα.
(17)
Κατά συνέπεια, συμπεραίνεται προσωρινά ότι όλοι οι τύποι σύρματος από μολυβδαίνιο θεωρούνται ομοειδείς κατά την έννοια του άρθρου 1 παράγραφος 4 του βασικού κανονισμού.
3. ΝΤΑΜΠΙΝΓΚ
3.1. Καθεστώς οικονομίας της αγοράς (ΚΟΑ)
(18)
Σύμφωνα με το άρθρο 2 παράγραφος 7 στοιχείο β) του βασικού κανονισμού, στις έρευνες αντιντάμπινγκ σχετικά με εισαγωγές καταγωγής ΛΔΚ, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου για τους παραγωγούς-εξαγωγείς που πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού.
(19)
Ωστόσο, όπως εξηγείται στην αιτιολογική σκέψη 6 ανωτέρω, μόνο ο όμιλος Jinduicheng ζήτησε ατομική μεταχείριση («ΑΜ»). Ως εκ τούτου, δεν διερευνήθηκαν τα εν λόγω κριτήρια.
3.2. Ατομική μεταχείριση (ΑΜ)
(20)
Κατά γενικό κανόνα, σύμφωνα με το άρθρο 2 παράγραφος 7 στοιχείο α) του βασικού κανονισμού, καθορίζεται, ενδεχομένως, ενιαίος δασμός σε εθνική κλίμακα, για τις χώρες στις οποίες εφαρμόζεται το εν λόγω άρθρο, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν όλα τα κριτήρια του άρθρου 9 παράγραφος 5 του βασικού κανονισμού και μπορεί, ως εκ τούτου, να τους αναγνωρισθεί ΑΜ.
(21)
Τα κριτήρια αυτά περιγράφονται συνοπτικά κατωτέρω, για πληροφοριακούς και μόνο λόγους:
α)
σε περίπτωση εταιρειών ή κοινών επιχειρήσεων που ελέγχονται εξ ολοκλήρου ή εν μέρει από αλλοδαπούς, οι εξαγωγείς είναι ελεύθεροι να επαναπατρίζουν κεφάλαια και κέρδη·
β)
οι τιμές εξαγωγής και οι ποσότητες των εξαγόμενων προϊόντων καθώς και οι όροι και οι προϋποθέσεις πώλησης καθορίζονται ελεύθερα·
γ)
η πλειοψηφία των μετοχών ανήκει σε ιδιώτες. Οι κρατικοί υπάλληλοι που είναι μέλη του διοικητικού συμβουλίου ή κατέχουν βασικές διευθυντικές θέσεις πρέπει να αποτελούν μειονότητα, ή διαφορετικά πρέπει να αποδειχθεί ότι η εταιρεία είναι παρόλα αυτά επαρκώς ανεξάρτητη από κρατική παρέμβαση·
δ)
οι πράξεις μετατροπής του συναλλάγματος πραγματοποιούνται στις τιμές της αγοράς·
ε)
η κρατική παρέμβαση δεν πρέπει να είναι τέτοια ώστε να επιτρέπει την καταστρατήγηση των μέτρων σε περίπτωση που υπολογισθούν διαφορετικοί δασμολογικοί συντελεστές για τους μεμονωμένους εξαγωγείς.
(22)
Σε ό,τι αφορά το κριτήριο γ), βρέθηκε ότι η μητρική εταιρεία Jingduicheng Molybdenum Co., Ltd ήταν κρατική. Πράγματι, κατά τη διάρκεια της ΠΕ, διαπιστώθηκε ότι μόνο το 20 % των μετοχών ανήκε σε ιδιώτες και ότι αυτές οι μετοχές αντιπροσώπευαν μόνο το 2,4 % των δικαιωμάτων ψήφου. Το υπόλοιπο 80 % των μετοχών, δηλαδή το 97,6 % των δικαιωμάτων ψήφου, ανήκε σε κρατικές επιχειρήσεις.
(23)
Βάσει των παραπάνω διαπιστώσεων, αποφασίσθηκε προσωρινά ότι δεν μπορεί να αναγνωρισθεί ΑΜ στον όμιλο Jinduicheng δυνάμει του άρθρου 9 παράγραφος 5 του βασικού κανονισμού.
3.3. Κανονική αξία
(24)
Στην ανακοίνωση για την έναρξη διαδικασίας εξετάσθηκε η χρήση των ΗΠΑ ως ανάλογη χώρα. Ένας παραγωγός των ΗΠΑ, η Global Tungsten & Powders Corp (εφεξής «Global Tungsten»), συμφώνησε να συνεργαστεί και να παράσχει όλες τις απαραίτητες πληροφορίες για τον καθορισμό της κανονικής αξίας για τη ΛΔΚ. Ο όμιλος Jinduicheng εξέφρασε αντιρρήσεις σχετικά με αυτήν την επιλογή και πρότεινε τη χρήση παραγωγών που βρίσκονται στο Μεξικό και την Ινδία. Ωστόσο, οι εταιρείες με τις οποίες επικοινώνησε η Επιτροπή στις εν λόγω χώρες είτε αρνήθηκαν να συνεργαστούν, όπως στην περίπτωση της Ινδίας, είτε δήλωσαν ότι δεν παρασκευάζουν το ομοειδές προϊόν. Ως εκ τούτου, οι ΗΠΑ επιβεβαιώθηκαν ως η κατάλληλη ανάλογη χώρα για τον καθορισμό της κανονικής αξίας για τη ΛΔΚ.
(25)
Σύμφωνα με το άρθρο 2 παράγραφος 7 στοιχείο α) του βασικού κανονισμού, πρέπει να σημειωθεί ότι από τη στιγμή που ο παραγωγός της εν λόγω ανάλογης χώρας πραγματοποιούσε μόνο περιθωριακές πωλήσεις στην εγχώρια αγορά των ΗΠΑ, δεν θεωρήθηκε λογικό να χρησιμοποιηθούν αυτά τα δεδομένα πωλήσεων για τον καθορισμό ή την κατασκευή της κανονικής αξίας. Κατά συνέπεια, η κανονική αξία για τη ΛΔΚ ορίστηκε προσωρινά με βάση τις τιμές εξαγωγών από τις ΗΠΑ σε άλλες τρίτες χώρες, στις οποίες περιλαμβάνεται και η Κοινότητα.
3.4. Τιμή εξαγωγής
(26)
Όπως διευκρινίζεται στην αιτιολογική σκέψη 9, μόνο ένας όμιλος εταιρειών με την επωνυμία Jinduicheng, ο οποίος αντιπροσωπεύει το 60-75 % (3) των εισαγωγών από τη ΛΔΚ στην Κοινότητα, συνεργάστηκε με την έρευνα. Σε αυτή τη βάση, το επίπεδο συνεργασίας θεωρήθηκε χαμηλό. Κατά συνέπεια, οι τιμές εξαγωγών για όλους τους κινέζους εξαγωγείς καθορίστηκαν προσωρινά με βάση τα αριθμητικά δεδομένα που αναφέρθηκαν από τον όμιλο που δέχτηκε να συνεργαστεί και συμπληρώθηκαν από τα στοιχεία εισαγωγών της Eurostat, δεόντως προσαρμοσμένα όπως διευκρινίζεται στην αιτιολογική σκέψη 34 κατωτέρω.
3.5. Σύγκριση
(27)
Η σύγκριση μεταξύ της κανονικής αξίας και της τιμής εξαγωγής πραγματοποιήθηκε σε επίπεδο τιμών εκ του εργοστασίου. Προκειμένου να εξασφαλιστεί μια δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές ώστε να ληφθούν υπόψη οι διαφορές που επηρεάζουν τόσο τις τιμές όσο και τη συγκρισιμότητα των τιμών σύμφωνα με το άρθρο 2 παράγραφος 10 του βασικού κανονισμού. Σε αυτή τη βάση, χορηγήθηκαν επιδόματα για τα έξοδα μεταφοράς, τους θαλάσσιους ναύλους και τα έξοδα ασφάλισης, χειρισμού, φόρτωσης καθώς και τα παρεπόμενα έξοδα και τους έμμεσους φόρους, όπου ήταν σκόπιμο και δικαιολογημένο.
3.6. Περιθώριο ντάμπινγκ
(28)
Όπως διευκρινίζεται στην αιτιολογική σκέψη 23 ανωτέρω, ο όμιλος Jinduicheng δεν ικανοποιούσε τις απαιτήσεις για ΑΜ που ορίζονται στο άρθρο 9 παράγραφος 5 του βασικού κανονισμού. Κατά συνέπεια, καθορίστηκε ενιαίο περιθώριο ντάμπινγκ για ολόκληρη τη ΛΔΚ.
(29)
Το εθνικό επίπεδο ντάμπινγκ για τη ΛΔΚ καθορίστηκε προσωρινά στο 68,4 % της τιμής εισαγωγής CIF στα σύνορα της Κοινότητας, πριν από την καταβολή δασμού.
4. ΖΗΜΙΑ
4.1. Κοινοτική παραγωγή
(30)
Η έρευνα διευκρίνισε ότι υπάρχουν δύο κοινοτικοί παραγωγοί που παρασκευάζουν το ομοειδές προϊόν για τη μη δεσμευμένη αγορά. Ένας παραγωγός εξέφρασε την ουδέτερη στάση του σε ό,τι αφορά αυτή τη διαδικασία και παρείχε γενικά στοιχεία για την παραγωγή και τις πωλήσεις. Ο άλλος παραγωγός, εξ ονόματος του οποίου υποβλήθηκε η καταγγελία, συνεργάστηκε απόλυτα με την έρευνα και απάντησε πλήρως στο ερωτηματολόγιο. Ως εκ τούτου, προκειμένου να προστατευτούν οι πληροφορίες εμπιστευτικού χαρακτήρα της επιχείρησης, όλα τα αριθμητικά στοιχεία που σχετίζονται με ευαίσθητα δεδομένα παρουσιάζονται υπό μορφή δεικτών ή ψαλίδας. Τα στοιχεία σε παρένθεση αφορούν αρνητικά αριθμητικά στοιχεία.
(31)
Υπό αυτό το πρίσμα, κατά την έννοια του άρθρου 4 παράγραφος 1 του βασικού κανονισμού, ο όγκος της κοινοτικής παραγωγής υπολογίστηκε προσθέτοντας την παραγωγή του κοινοτικού παραγωγού που συνεργάστηκε πλήρως στον όγκο παραγωγής του άλλου κοινοτικού παραγωγού.
4.2. Ορισμός του κλάδου παραγωγής της Κοινότητας
(32)
Η έρευνα κατέδειξε ότι η παραγωγή του κοινοτικού παραγωγού που συνεργάστηκε πλήρως στην έρευνα αντιπροσώπευε περισσότερο από το 80 % του σύρματος από μολυβδαίνιο που παράχθηκε στην Κοινότητα κατά την ΠΕ. Θεωρήθηκε λοιπόν ότι αυτή η εταιρεία πληρούσε τα κριτήρια για να αποτελέσει κλάδο παραγωγής της Κοινότητας κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού.
(33)
Δεδομένου ότι το οικονομικό έτος για τον κοινοτικό παραγωγό καλύπτει την περίοδο από την 1η Μαρτίου έως την 28η Φεβρουαρίου του επόμενου έτους, όλα τα στοιχεία που παρουσιάζονται παρακάτω αφορούν τα οικονομικά έτη (ΟΕ) και όχι τα ημερολογιακά έτη (π.χ. το ΟΕ2005 καλύπτει την περίοδο από την 1η Μαρτίου 2004 έως την 28η Φεβρουαρίου 2005). Ωστόσο, τα δεδομένα που χρησιμοποιούνται στην ΠΕ, όπως ορίζεται στην αιτιολογική σκέψη 13, καλύπτουν την περίοδο από την 1η Απριλίου 2008 έως την 31η Μαρτίου 2009. Τα στοιχεία που αφορούν τις εισαγωγές καθορίστηκαν πάνω στην ίδια βάση.
4.3. Κοινοτική κατανάλωση
(34)
Η κοινοτική κατανάλωση καθορίστηκε προσθέτοντας στον όγκο των πωλήσεων των γνωστών παραγωγών στην Κοινότητα όλες τις εισαγωγές από τις τρίτες χώρες, βάσει των στοιχείων που προκύπτουν από τη Eurostat. Υπενθυμίζεται ότι ο κωδικός ΣΟ στον οποίο υπάγεται το υπό εξέταση προϊόν περιλαμβάνει επίσης προϊόντα διαφορετικά από το υπό εξέταση προϊόν. Ελλείψει συγκεκριμένων στατιστικών εισαγωγής για το υπό εξέταση προϊόν, τα στοιχεία της Eurostat προσαρμόστηκαν σύμφωνα με τη μέθοδο που προτάθηκε στην καταγγελία. Η εν λόγω μέθοδος κρίθηκε αξιόπιστη για την απόκτηση δεδομένων που αφορούν το υπό εξέταση προϊόν.
(35)
Τα στοιχεία του πίνακα 1 που ακολουθεί κατέδειξαν ότι η ζήτηση του υπό εξέταση προϊόντος στην Κοινότητα μειώθηκε κατά 10 % κατά την εξεταζόμενη περίοδο. Σημείωσε αύξηση κατά 4 % έως το 2008, και στη συνέχεια, πτώση ως συνέπεια της οικονομικής κρίσης η οποία επηρέασε ιδίως τον τομέα της αυτοκινητοβιομηχανίας.
Πίνακας 1
Κοινοτική κατανάλωση
2005
2006
2007
2008
ΠΕ
Τόνοι
397
405
412
411
358
Δείκτης
100
102
104
104
90
Πηγή: Eurostat, στοιχεία καταγγελίας και απαντήσεις στο ερωτηματολόγιο
4.4. Εισαγωγές στην Κοινότητα από τη ΛΔΚ
4.4.1. Όγκος και μερίδιο αγοράς των εισαγωγών από τη ΛΔΚ
(36)
Για τους λόγους που αναφέρονται στην αιτιολογική σκέψη 34 ανωτέρω, ο όγκος των κινεζικών εισαγωγών του υπό εξέταση προϊόντος κατά την εξεταζόμενη περίοδο βασίστηκε σε στοιχεία της Eurostat, προσαρμοσμένα σύμφωνα με τη μέθοδο που προτάθηκε στην καταγγελία. Σε αυτή τη βάση, η εξέλιξη των κινεζικών εισαγωγών είναι η ακόλουθη:
Πίνακας 2
2005
2006
2007
2008
ΠΕ
Όγκος (τόνοι)
36
65
69
116
97
Δείκτης
100
181
192
322
269
Μερίδιο αγοράς
Δείκτης
100
176
184
310
297
Τιμές
(ευρώ/τόνοι)
46 712
62 644
56 236
53 019
50 892
Δείκτης
100
134
120
114
109
Πηγή: Eurostat, στοιχεία καταγγελίας
(37)
Οι εισαγωγές που αποτελούν αντικείμενο ντάμπινγκ από τη ΛΔΚ αυξήθηκαν σημαντικά από περίπου 36 τόνους το 2005 σε 116 τόνους το 2008, δηλαδή υπερτριπλασιάστηκαν. Ύστερα από την κορύφωση του 2008, οι εν λόγω εισαγωγές παρουσίασαν μείωση κατά τη διάρκεια της ΠΕ παράλληλη με την εξέλιξη της κοινοτικής κατανάλωσης. Ωστόσο, το μερίδιο αγοράς των εισαγωγών που αποτελούν αντικείμενο ντάμπινγκ στην κοινοτική αγορά σχεδόν τριπλασιάστηκε μεταξύ του έτους 2005 και της ΠΕ.
(38)
Η μέση τιμή εισαγωγής από τη ΛΔΚ έφτασε τα χαμηλότερα επίπεδά της το 2005. Κορυφώθηκε το 2006 και, στη συνέχεια, μειώθηκε σταδιακά κατά 19 % μεταξύ του έτους 2006 και της ΠΕ.
4.4.2. Πώληση σε τιμές χαμηλότερες από τις κοινοτικές
(39)
Για να εξετασθεί κατά πόσο πραγματοποιήθηκαν πωλήσεις σε τιμές χαμηλότερες από τις κοινοτικές, πραγματοποιήθηκε σύγκριση μεταξύ των μέσων σταθμισμένων τιμών πώλησης από τον κλάδο παραγωγής της Κοινότητας σε μη συνδεόμενους πελάτες στην κοινοτική αγορά, προσαρμοσμένες στις τιμές εκ του εργοστασίου, και των αντίστοιχων σταθμισμένων μέσων τιμών εισαγωγής από τη ΛΔΚ στον πρώτο ανεξάρτητο πελάτη, που καθορίστηκαν σε επίπεδο CIF κατάλληλα προσαρμοσμένο για να ληφθούν υπόψη οι δασμοί και τα έξοδα μετά την εισαγωγή.
(40)
Η σύγκριση κατέδειξε ότι κατά τη διάρκεια της ΠΕ οι τιμές των εισαγωγών από τη ΛΔΚ ήταν χαμηλότερες από τις τιμές του κλάδου παραγωγής της Κοινότητας σε ποσοστό που κυμαίνεται από 30 έως 35 %.
4.5. Οικονομική κατάσταση του κλάδου παραγωγής της Κοινότητας
4.5.1. Προκαταρκτικές παρατηρήσεις
(41)
Σύμφωνα με το άρθρο 3 παράγραφος 5 του βασικού κανονισμού, η εξέταση των επιπτώσεων των εισαγωγών που αποτελούν αντικείμενο ντάμπινγκ στον κλάδο παραγωγής της Κοινότητας συμπεριέλαβε μία εκτίμηση όλων των οικονομικών δεικτών για την αξιολόγηση της κατάστασης του κλάδου παραγωγής της Κοινότητας από το 2005 έως το τέλος της ΠΕ.
4.5.2. Παραγωγή, παραγωγική ικανότητα και χρησιμοποίηση της παραγωγικής ικανότητας
Πίνακας 3
2005
2006
2007
2008
ΠΕ
Παραγωγή Δείκτης
100
98
96
73
67
Παραγωγική ικανότητα Δείκτης
100
100
100
100
100
Χρησιμοποίηση της παραγωγικής ικανότητας Δείκτης
100
98
96
73
67
Πηγή: Απάντηση στο ερωτηματολόγιο
(42)
Όπως καταδεικνύεται στον παραπάνω πίνακα, η παραγωγή του κλάδου παραγωγής της Κοινότητας σταδιακά μειώθηκε κατά 33 % στο διάστημα της εξεταζόμενης περιόδου παράλληλα με την υπερτριπλάσια αύξηση που σημειώθηκε στον τομέα των κινεζικών εισαγωγών κατά τη διάρκεια της ίδιας περιόδου. Αρχικά, η παραγωγή του κλάδου παραγωγής της Κοινότητας μειώθηκε κατά 27 % στο διάστημα μεταξύ του 2005 και του 2008. Αυτή η πτωτική τάση επιβεβαιώθηκε την περίοδο μεταξύ του 2008 και της ΠΕ, όταν η παραγωγή μειώθηκε ακόμα περισσότερο, κατά 8 %.
(43)
Εφόσον η παραγωγική ικανότητα παρέμεινε σταθερή, η χρησιμοποίηση της παραγωγικής ικανότητας ακολούθησε την ίδια πτωτική τάση με την παραγωγή κατά την εξεταζόμενη περίοδο.
4.5.3. Όγκος πωλήσεων, μερίδιο αγοράς, μεγέθυνση και μέσες τιμές μονάδας στην Κοινότητα
(44)
Στον ακόλουθο πίνακα παρουσιάζονται οι πωλήσεις του κλάδου παραγωγής της Κοινότητας σε ανεξάρτητους κοινοτικούς πελάτες υπό μορφή δεικτών.
Πίνακας 4
2005
2006
2007
2008
ΠΕ
Όγκος πωλήσεων στην κοινοτική αγορά Δείκτης
100
99
92
75
68
Μερίδιο αγοράς Δείκτης
100
97
89
72
76
Μέσες τιμές πώλησης Δείκτης
100
86
96
95
92
Πηγή: Απάντηση στο ερωτηματολόγιο
(45)
Ο όγκος των πωλήσεων του κλάδου παραγωγής της Κοινότητας σε ανεξάρτητους πελάτες στην κοινοτική αγορά μειώθηκε σημαντικά κατά 32 % κατά την εξεταζόμενη περίοδο. Η εν λόγω μείωση ήταν κατά πολύ μεγαλύτερη από τη μείωση στην κατανάλωση (- 10 %) που σημειώθηκε κατά την ίδια περίοδο. Κατά συνέπεια, ο κλάδος παραγωγής της Κοινότητας απώλεσε σημαντικό μερίδιο αγοράς στο διάστημα της ίδιας περιόδου.
(46)
Οι μέσες τιμές εκ του εργοστασίου στον κλάδο παραγωγής της Κοινότητας προς μη συνδεόμενους πελάτες στην Κοινότητα σημείωσαν πτωτική τάση κατά την εξεταζόμενη περίοδο. Κατά τη διάρκεια αυτής της περιόδου, παρατηρήθηκε μικρή αύξηση το 2007 σε σύγκριση με το 2006 ανάλογη με την αύξηση που σημειώθηκε στις τιμές πρώτων υλών κατά τη διάρκεια του συγκεκριμένου έτους. Αργότερα όμως, οι τιμές πώλησης μειώθηκαν εκ νέου. Γενικά, ο κλάδος παραγωγής της Κοινότητας χρειάστηκε να μειώσει τις μέσες τιμές πώλησης στην κοινοτική αγορά κατά 8 %.
4.5.4. Αποθέματα
(47)
Τα ακόλουθα αριθμητικά στοιχεία αντιστοιχούν στον όγκο των αποθεμάτων στο τέλος της κάθε περιόδου.
Πίνακας 5
2005
2006
2007
2008
ΠΕ
Αποθέματα Δείκτης
100
179
72
253
233
Πηγή: Απάντηση στο ερωτηματολόγιο
(48)
Τα αποθέματα σημείωσαν σημαντική αύξηση κατά 133 % κατά την εξεταζόμενη περίοδο, γεγονός που αντανακλά την αυξανόμενη δυσκολία της βιομηχανίας να πωλήσει τα προϊόντα της στην αγορά της Κοινότητας. Η μείωση που παρατηρήθηκε στα αποθέματα από το 2006 έως το 2007 ακολούθησε την τάση της κοινοτικής κατανάλωσης την ίδια περίοδο.
4.5.5. Απασχόληση, μισθοί και παραγωγικότητα
(49)
Η εξέλιξη της απασχόλησης, του κόστους εργασίας και της παραγωγικότητας στον κλάδο παραγωγής της Κοινότητας ήταν ως εξής:
Πίνακας 6
2005
2006
2007
2008
ΠΕ
Απασχόληση - Ισοδύναμο πλήρους απασχόλησης (ΙΠΑ) Δείκτης
100
109
100
73
68
Κόστος εργασίας (ευρώ/ΙΠΑ) Δείκτης
100
106
109
106
106
Παραγωγικότητα Δείκτης
100
90
96
100
98
Πηγή: Απάντηση στο ερωτηματολόγιο
(50)
Ο κλάδος παραγωγής της Κοινότητας προέβη σε απότομη μείωση του αριθμού των εργαζομένων στο διάστημα από το 2005 έως την ΠΕ. Αυτή η ενέργεια ήταν απόρροια τόσο της μείωσης της παραγωγής όσο και των προσπαθειών του κοινοτικού κλάδου παραγωγής να εξορθολογίσει την παραγωγή και να τονώσει την παραγωγικότητα. Τα αποτελέσματα της εν λόγω διαδικασίας εξορθολογισμού στον κλάδο παραγωγής της Κοινότητας αντικατοπτρίστηκαν στην παραγωγικότητα, η οποία παρέμεινε αρκετά σταθερή κατά την εξεταζόμενη περίοδο.
(51)
Το μέσο επίπεδο των μισθών σημείωσε αύξηση στην αρχή της εξεταζόμενης περιόδου, αλλά μείωση στο διάστημα μεταξύ του έτους 2007 και της ΠΕ.
4.5.6. Κερδοφορία και ταμειακή ροή
(52)
Το χαμηλό επίπεδο των κερδών και της ταμειακής ροής από τις πωλήσεις του σύρματος από μολυβδαίνιο στον κλάδο παραγωγής της Κοινότητας σημείωσε πτωτική τάση κατά τη διάρκεια της εξεταζόμενης περιόδου, με εξαίρεση το έτος 2007.
Πίνακας 7
2005
2006
2007
2008
ΠΕ
Κερδοφορία Δείκτης
(100)
(214)
190
(117)
(151)
Ταμειακή ροή Δείκτης
(100)
(344)
838
(41)
(97)
Πηγή: Απάντηση στο ερωτηματολόγιο
(53)
Η κερδοφορία μειώθηκε σημαντικά κατά την εξεταζόμενη περίοδο, ιδίως μεταξύ του έτους 2007 και της ΠΕ, όταν έφτασε στα χαμηλότερα επίπεδά της. Η έρευνα έδειξε ότι η βελτίωση της κερδοφορίας που σημειώθηκε το 2007 συνδεόταν με τη θετική εξέλιξη στην κοινοτική κατανάλωση, τις προσπάθειες εξορθολογισμού στον κλάδο παραγωγής της Κοινότητας και το γεγονός ότι ο κλάδος παραγωγής της Κοινότητας κατάφερε να αυξήσει τις τιμές των πωλήσεων κατά τη διάρκεια του εν λόγω έτους.
(54)
Η τάση της ταμειακής ροής, που δηλώνει την ικανότητα του κλάδου παραγωγής να αυτοχρηματοδοτεί τις δραστηριότητές του, αντικατοπτρίζει σε μεγάλο βαθμό την εξέλιξη της κερδοφορίας. Γενικά, η έρευνα κατέδειξε ότι η ταμειακή ροή μειώθηκε κατά την εξεταζόμενη περίοδο.
4.5.7. Επενδύσεις, απόδοση των επενδύσεων και ικανότητα άντλησης κεφαλαίου
(55)
Στην αρχή της εξεταζόμενης περιόδου, ο κλάδος παραγωγής της Κοινότητας είχε επενδύσει σημαντικά ποσά στον τομέα του υπό εξέταση προϊόντος. Ωστόσο, από το 2006, τα ποσά των επενδύσεων έπρεπε να μειωθούν.
(56)
Η έρευνα κατέδειξε ότι η ικανότητα άντλησης κεφαλαίου του κλάδου παραγωγής της Κοινότητας σημείωσε την ίδια τάση με την κερδοφορία.
Πίνακας 8
2005
2006
2007
2008
ΠΕ
Επενδύσεις Δείκτης
100
41
6
5
6
Απόδοση των επενδύσεων Δείκτης
(100)
(102)
158
(87)
(106)
Πηγή: Απάντηση στο ερωτηματολόγιο
4.5.8. Μέγεθος του πραγματικού περιθωρίου ντάμπινγκ
(57)
Το περιθώριο ντάμπινγκ που αναφέρεται στην αιτιολογική σκέψη 32 ανωτέρω ήταν σημαντικά υψηλότερο από το ελάχιστο επίπεδο. Επιπλέον, λόγω του όγκου και της τιμής των εισαγωγών που αποτελούν αντικείμενο ντάμπινγκ, ιδίως κατά τη διάρκεια της ΠΕ, ο αντίκτυπος του πραγματικού περιθωρίου ντάμπινγκ στην αγορά της Κοινότητας δεν μπορεί να θεωρηθεί αμελητέος.
4.6. Συμπέρασμα σχετικά με τη ζημία
(58)
Μεταξύ του έτους 2005 και της ΠΕ, ο όγκος των εισαγωγών που αποτελούν αντικείμενο ντάμπινγκ του υπό εξέταση προϊόντος από τη ΛΔΚ αυξήθηκε πάνω από 150 %, επιτυγχάνοντας μερίδιο αγοράς 27,0 % έως το τέλος της εξεταζόμενης περιόδου. Κατά τη διάρκεια της ΠΕ, οι χαμηλές τιμές των εισαγωγών που αποτέλεσαν αντικείμενο ντάμπινγκ από τη ΛΔΚ ήταν σημαντικά χαμηλότερες από τις τιμές πώλησης στην Κοινότητα. Η μέση σταθμισμένη τιμή ήταν χαμηλότερη κατά 30 % με 35 % κατά τη διάρκεια της ΠΕ.
(59)
Στο διάστημα της ίδιας περιόδου, ενώ η κοινοτική κατανάλωση μειώθηκε κατά 10 %, ο όγκος των πωλήσεων του κλάδου παραγωγής της Κοινότητας μειώθηκε κατά 32 %. Το μερίδιο αγοράς μειώθηκε κατά 17 ποσοστιαίες μονάδες και οι τιμές πώλησης έπρεπε να μειωθούν κατά 8 % για να περιορίσουν τη «διάβρωση» στις πωλήσεις και στο μερίδιο αγοράς.
(60)
Κατά συνέπεια, η κατάσταση του κλάδου παραγωγής της Κοινότητας επιδεινώθηκε σημαντικά κατά την εξεταζόμενη περίοδο. Η παραγωγή μειώθηκε κατά 33 %, όπως και η χρησιμοποίηση της παραγωγικής ικανότητας, η οποία άγγιξε πολύ χαμηλά επίπεδα κατά την περίοδο της ΠΕ, ενώ ο όγκος των αποθεμάτων υπερδιπλασιάστηκε. Η επιδείνωση της κατάστασης του κλάδου παραγωγής της Κοινότητας κατά την εξεταζόμενη περίοδο επιβεβαιώθηκε επίσης από την αρνητική εξέλιξη της κερδοφορίας, της ταμειακής ροής, της απασχόλησης και των επενδύσεων.
(61)
Από τα παραπάνω στοιχεία συνάγεται προσωρινά το συμπέρασμα ότι ο κλάδος παραγωγής της Κοινότητας υπέστη σημαντική ζημία κατά την έννοια του άρθρου 3 του βασικού κανονισμού.
5. ΑΙΤΙΩΔΗΣ ΣΥΝΑΦΕΙΑ
5.1. Εισαγωγή
(62)
Σύμφωνα με το άρθρο 3 παράγραφοι 6 και 7 του βασικού κανονισμού, η Επιτροπή εξέτασε κατά πόσον οι εισαγωγές που αποτελούν αντικείμενο ντάμπινγκ του υπό εξέταση προϊόντος καταγωγής ΛΔΚ προκάλεσαν ζημία στον κλάδο παραγωγής της Κοινότητας σε τέτοιο βαθμό ώστε να μπορεί να χαρακτηριστεί σημαντική. Εξετάστηκαν επίσης άλλοι γνωστοί παράγοντες, πλην των εισαγωγών που αποτέλεσαν αντικείμενο ντάμπινγκ, οι οποίοι θα μπορούσαν κατά το ίδιο χρονικό διάστημα να είχαν προκαλέσει ζημία στον κλάδο παραγωγής της Κοινότητας, ούτως ώστε η προκληθείσα ζημία από τους εν λόγω λοιπούς παράγοντες να μην αποδοθεί στις εισαγωγές που αποτέλεσαν αντικείμενο ντάμπινγκ.
5.2. Επίπτωση των εισαγωγών που αποτελούν αντικείμενο ντάμπινγκ
(63)
Η επιδείνωση της οικονομικής κατάστασης του κλάδου παραγωγής της Κοινότητας συνέπεσε με την αύξηση των εισαγωγών που αποτελούν αντικείμενο ντάμπινγκ από τη ΛΔΚ. Ο όγκος τους σημείωσε αύξηση μεγαλύτερη από 150 % στο διάστημα μεταξύ του 2005 και της ΠΕ και παράλληλα, το μερίδιο αγοράς σχεδόν τριπλασιάστηκε κατά την εξεταζόμενη περίοδο. Στο διάστημα αυτής της περιόδου, ο όγκος πωλήσεων του κλάδου παραγωγής της Κοινότητας μειώθηκε σημαντικά κατά 32 %. Παράλληλα, η Κοινότητα απώλεσε σημαντικό τμήμα του μεριδίου αγοράς ενώ σχεδόν όλοι οι υπόλοιποι δείκτες ζημίας, όπως η παραγωγή, η χρησιμοποίηση της παραγωγικής ικανότητας, οι επενδύσεις, η κερδοφορία, η ταμειακή ροή και η απασχόληση σημείωσαν έντονη πτωτική τάση κατά την εξεταζόμενη περίοδο.
(64)
Μολονότι στην αρχή της εξεταζόμενης περιόδου οι τιμές των εισαγωγών που αποτέλεσαν αντικείμενο ντάμπινγκ σημείωσαν αύξηση, στο υπόλοιπο διάστημα αυτής της περιόδου παρουσίασαν συνεχή και έντονη πτωτική τάση της τάξεως του 19 %. Παρά το γεγονός ότι ο κλάδος παραγωγής της Κοινότητας μείωσε τις τιμές του κατά 8 %, οι εισαγωγές από τη ΛΔΚ που αποτέλεσαν αντικείμενο ντάμπινγκ παρέμεναν καθ' όλη τη διάρκεια της ΠΕ διαρκώς χαμηλότερες από τις τιμές του κλάδου παραγωγής της Κοινότητας, κατά 30 % με 35 %.
(65)
Στο πλαίσιο της αρνητικής οικονομικής κατάστασης που συνδέεται με την οικονομική κρίση που επηρέασε κυρίως την αυτοκινητοβιομηχανία, ιδίως κατά τη διάρκεια της ΠΕ, ο όγκος πωλήσεων του κλάδου παραγωγής της Κοινότητας σημείωσε σημαντική μείωση, υπερτριπλάσια της μείωσης της κοινοτικής κατανάλωσης. Αυτό επέφερε σημαντική μείωση του μεριδίου αγοράς, το οποίο όμως επανακτήθηκε από τις κινεζικές εισαγωγές. Την ίδια περίοδο, η παραγωγή και η χρησιμοποίηση της παραγωγικής ικανότητας μειώθηκαν απότομα, ενώ τα αποθέματα παρουσίασαν αύξηση μεγαλύτερη από 100 %.
(66)
Συνεπώς, συνάγεται το συμπέρασμα ότι στο αρνητικό πλαίσιο της οικονομικής κρίσης, ο μεγάλος όγκος εισαγωγών που αποτελούν αντικείμενο ντάμπινγκ σε χαμηλές τιμές από τη ΛΔΚ επηρέασε αρνητικά και σε σημαντικό βαθμό την οικονομική κατάσταση του κλάδου παραγωγής της Κοινότητας κατά τη διάρκεια της ΠΕ.
5.3. Επίπτωση άλλων παραγόντων
(67)
Άλλοι παράγοντες που εξετάσθηκαν στην ανάλυση της αιτιώδους συνάφειας ήταν η ανάπτυξη της κοινοτικής κατανάλωσης, η εξέλιξη του κόστους του κλάδου παραγωγής της Κοινότητας, και ιδίως, οι τιμές της πρώτης ύλης (Moly-oxide), οι εξαγωγικές επιδόσεις και οι εισαγωγές από άλλες χώρες καθ' όλη τη διάρκεια της εξεταζόμενης περιόδου.
5.3.1. Εξέλιξη της ζήτησης
(68)
Σύμφωνα με την έρευνα, η ζήτηση στην αγορά της Κοινότητας μειώθηκε κατά 10 % κατά τη διάρκεια της εξεταζόμενης περιόδου. Αρχικά η κατανάλωση αυξήθηκε κατά 4 % την περίοδο μεταξύ των ετών 2005 και 2008 αλλά αργότερα, στο διάστημα ανάμεσα στο 2008 και στην ΠΕ, μειώθηκε κατά 14 % λόγω της οικονομικής κρίσης και του αντίκτυπού της στον τομέα της αυτοκινητοβιομηχανίας.
(69)
Όπως διευκρινίζεται στην αιτιολογική σκέψη 65 ανωτέρω, όταν ο όγκος εισαγωγών από τη ΛΔΚ αυξήθηκε δραματικά κατά την εξεταζόμενη περίοδο, ο όγκος των πωλήσεων του κλάδου παραγωγής της Κοινότητας μειώθηκε κατά πολύ περισσότερο (- 32 %) από την κοινοτική κατανάλωση (- 10 %). Ολόκληρο το μερίδιο αγοράς που απώλεσε ο κλάδος παραγωγής της Κοινότητας επανακτήθηκε από τις κινεζικές εισαγωγές. Κατά συνέπεια, η αρνητική εξέλιξη της κατανάλωσης δεν μπορεί να εξηγήσει τη δραματική επιδείνωση στην οικονομική κατάσταση του κλάδου παραγωγής της Κοινότητας κατά τη διάρκεια της ΠΕ.
5.3.2. Τιμές των πρώτων υλών στην αγορά της Κοινότητας
(70)
Κατά την εξεταζόμενη περίοδο, ο κλάδος παραγωγής της Κοινότητας κατάφερε να μειώσει το κόστος της μονάδας κατά 6 %. Πρέπει να επισημανθεί ότι η τιμή του Moly-oxide, δηλαδή της κύριας πρώτης ύλης που χρησιμοποιείται στην του υπό εξέταση προϊόντος σημείωσε πτωτική τάση κατά την εξεταζόμενη περίοδο. Επομένως, η αρνητική οικονομική κατάσταση και οι οικονομικές απώλειες που προέκυψαν κατά τη διάρκεια της ΠΕ δεν οφείλονται στο αυξημένο κόστος αλλά στη μείωση των τιμών πώλησης (- 8 %) στο διάστημα της εν λόγω περιόδου.
5.3.3. Εξαγωγικές επιδόσεις του κλάδου παραγωγής της Κοινότητας
(71)
Η έρευνα για τη διαπίστωση ζημίας επικεντρώθηκε στην ανάλυση της κατάστασης στον κλάδο παραγωγής της Κοινότητας μέσα στην κοινοτική αγορά, η οποία αποτελεί και τη βασική αγορά αυτού του κλάδου παραγωγής. Η ανάλυση της εξαγωγικής επίδοσης ως παράγοντας που θα μπορούσε να έχει προκαλέσει ζημία κατέδειξε ότι οι εξαγωγικές πωλήσεις που πραγματοποιούνταν από τον κλάδο παραγωγής της Κοινότητας παρέμειναν σε σχετικά μέτριο επίπεδο κατά τη διάρκεια της εξεταζόμενης περιόδου. Οι εν λόγω εξαγωγές αντιπροσώπευαν ποσοστό μικρότερο από 10 % των συνολικών πωλήσεων στη διάρκεια της ΠΕ.
Πίνακας 9
2005
2006
2007
2008
ΠΕ
Όγκος εξαγωγικών πωλήσεων Δείκτης
100
88
105
50
45
Μέσος όγκος εξαγωγικών πωλήσεων Δείκτης
100
89
86
93
91
Πηγή: Απάντηση στο ερωτηματολόγιο
(72)
Παρά την πτωτική τάση που σημειώθηκε στις εξαγωγικές πωλήσεις κατά τη διάρκεια της εξεταζόμενης περιόδου, η οποία ευθυγραμμίστηκε με την αρνητική κατάσταση που επικρατεί παγκοσμίως στον τομέα της αυτοκινητοβιομηχανίας από το 2008, η αγορά της Κοινότητας παρέμενε πάντα η κύρια αγορά στον κλάδο παραγωγής της Κοινότητας. Ως εκ τούτου, οποιαδήποτε αρνητική επίπτωση που προκλήθηκε από τη μείωση του εξαγωγικού όγκου στην οικονομική κατάσταση του κλάδου παραγωγής της Κοινότητας είναι αμελητέα.
5.3.4. Εισαγωγές από άλλες τρίτες χώρες
(73)
Ο αριθμός των παραγωγών σύρματος από μολυβδαίνιο είναι πολύ περιορισμένος σε παγκόσμιο επίπεδο. Πέρα από τη ΛΔΚ, η κύρια πηγή εισαγωγών στην Κοινότητα είναι οι ΗΠΑ. Επιπλέον, στη διάρκεια της εξεταζόμενης περιόδου πραγματοποιήθηκε μια αμελητέα ποσότητα εισαγωγών από την Ινδία και την Ιαπωνία.
(74)
Σύμφωνα με τα δεδομένα εξαγωγών από τον μοναδικό παραγωγό του ομοειδούς προϊόντος στις ΗΠΑ που συνεργάστηκε στην έρευνα, οι αμερικανικές εισαγωγές του υπό εξέταση προϊόντος αντιπροσώπευαν το 15 % έως 20 % της αγοράς της Κοινότητας κατά τη διάρκεια της ΠΕ, αλλά στο σύνολο, οι εν λόγω εισαγωγές μειώθηκαν κατά 21 % κατά τη διάρκεια της εξεταζόμενης περιόδου. Η κύρια μείωση, που ήταν της τάξεως του 17 %, παρουσιάστηκε μεταξύ του 2008 και της ΠΕ. Για λόγους εχεμύθειας, τα στοιχεία του πίνακα 10 που ακολουθεί παρουσιάζονται υπό μορφή δεικτών.
Πίνακας 10
ΗΠΑ
2005
2006
2007
2008
ΠΕ
Εισαγωγές (τόνοι) Δείκτης
100
67
81
96
79
Μερίδιο αγοράς Δείκτης
100
66
78
92
88
Μέση τιμή εισαγωγών Δείκτης
100
91
81
87
84
Πηγή: Στοιχεία του μοναδικού εξαγωγέα των ΗΠΑ
(75)
Η έρευνα επίσης κατέδειξε ότι κατά τη διάρκεια της ΠΕ, οι τιμές εξαγωγών των ΗΠΑ δεν ήταν απλώς πολύ υψηλότερες από τις κινεζικές τιμές των εισαγωγών που αποτέλεσαν αντικείμενο ντάμπινγκ, αλλά κυμαίνονταν επίσης στο ίδιο φάσμα με τις τιμές πωλήσεων του κλάδου παραγωγής της Κοινότητας, γεγονός που υποδηλώνει ότι οι τιμές εισαγωγής των ΗΠΑ ενδέχεται επίσης να είχαν επηρεαστεί από τις κινεζικές εισαγωγές που αποτέλεσαν αντικείμενο ντάμπινγκ. Οποιαδήποτε αρνητική επίπτωση των εισαγωγών από τις ΗΠΑ στην αγορά της Κοινότητας δεν θα ήταν επομένως τόσο μεγάλη ώστε να άρει την αιτιώδη συνάφεια μεταξύ των εισαγωγών από τη που αποτέλεσαν αντικείμενο ντάμπινγκ και της ζημίας στον κλάδο παραγωγής της Κοινότητας.
5.3.5. Άλλοι παραγωγοί στην Κοινότητα
(76)
Σύμφωνα με τις διαθέσιμες πληροφορίες, φαίνεται ότι ο άλλος παραγωγός της Κοινότητας πραγματοποίησε περιορισμένο αριθμό πωλήσεων στην αγορά της Κοινότητας. Κατά συνέπεια, η παρουσία του συγκεκριμένου παραγωγού στην αγορά της Κοινότητας δεν θα μπορούσε να είναι η αιτία της ζημίας που υπέστη ο κλάδος παραγωγής της Κοινότητας.
5.4. Συμπέρασμα σχετικά με την αιτιώδη συνάφεια
(77)
Η ζημία που υπέστη ο κλάδος παραγωγής της Κοινότητας κατά κύριο λόγο εκδηλώθηκε με απώλειες στην παραγωγή, στον όγκο των πωλήσεων και στο μερίδιο της αγοράς. Η απώλεια των οικονομιών κλίμακας λόγω της χαμηλής χρησιμοποίησης της παραγωγικής ικανότητας δημιούργησε μια γενικότερα αρνητική οικονομική κατάσταση στον κλάδο παραγωγής της Κοινότητας. Επιπλέον, σύμφωνα με την έρευνα, η πίεση που ασκούνταν στις τιμές από εισαγωγές που αποτέλεσαν αντικείμενο ντάμπινγκ υποχρέωσε τον κλάδο παραγωγής της Κοινότητας να μειώσει τις τιμές του κατά 8 %, με αποτέλεσμα την επιδείνωση της οικονομικής κατάστασης ιδίως κατά τη διάρκεια της ΠΕ.
(78)
Η επιδείνωση της κατάστασης στον κλάδο παραγωγής της Κοινότητας συνέπεσε με την απότομη αύξηση στον όγκο των εισαγωγών από τη ΛΔΚ σε τιμές που παρέμεναν διαρκώς χαμηλότερες από τις τιμές στον κλάδο παραγωγής της Κοινότητας, γεγονός που εξηγεί την αύξηση του μεριδίου αγοράς των κινεζικών εισαγωγών στην αγορά της Κοινότητας.
(79)
Η εξέταση των άλλων γνωστών παραγόντων οι οποίοι θα μπορούσαν να έχουν προκαλέσει ζημία στον κλάδο παραγωγής της Κοινότητας, αποκάλυψε ότι κανένας από τους εν λόγω παράγοντες δεν θα μπορούσε να έχει σημαντική αρνητική επίπτωση στον συγκεκριμένο κλάδο ούτε να άρει την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ και της ζημιογόνου κατάστασης στον κλάδο παραγωγής της Κοινότητας, ιδίως κατά τη διάρκεια της ΠΕ.
(80)
Βάσει της ανάλυσης που αναφέρεται παραπάνω, με την οποία διακρίθηκαν και διαχωρίστηκαν κατάλληλα οι επιπτώσεις όλων των γνωστών παραγόντων στην κατάσταση του κλάδου παραγωγής της Κοινότητας, από τις ζημιογόνες επιπτώσεις των εισαγωγών που αποτελούν αντικείμενο ντάμπινγκ, συνάγεται προσωρινά το συμπέρασμα ότι οι εισαγωγές από τη ΛΔΚ προκάλεσαν ουσιαστική ζημία στον κλάδο παραγωγής της Κοινότητας κατά την έννοια του άρθρου 3 παράγραφος 6 του βασικού κανονισμού.
6. ΚΟΙΝΟΤΙΚΟ ΣΥΜΦΕΡΟΝ
6.1. Προκαταρκτική παρατήρηση
(81)
Σύμφωνα με το άρθρο 21 του βασικού κανονισμού, εξετάστηκε εάν υπάρχουν επιτακτικοί λόγοι που θα μπορούσαν να οδηγήσουν στο συμπέρασμα ότι δεν είναι προς το συμφέρον της Κοινότητας να επιβληθούν μέτρα αντιντάμπινγκ στις εισαγωγές από την εξεταζόμενη χώρα. Η Επιτροπή απέστειλε ερωτηματολόγια σε όλους τους εισαγωγείς, εμπόρους και χρήστες που αναφέρονταν στην καταγγελία. Ένας έμπορος και ένας χρήστης απάντησαν στο ερωτηματολόγιο.
(82)
Με βάση τις πληροφορίες που συγκεντρώθηκαν από τα μέρη που συνεργάστηκαν, συνήχθησαν τα ακόλουθα προσωρινά συμπεράσματα.
6.2. Συμφέρον του κλάδου παραγωγής της Κοινότητας
(83)
Το σύρμα από μολυβδαίνιο αποτελεί κρίσιμο προϊόν σε ολόκληρη την επιχείρηση του καταγγέλοντα παραγωγού. Πρόκειται ουσιαστικά για μια επιχείρηση όγκου στην οποία απαιτείται επαρκής όγκος για τη στήριξη της παραγωγής περισσότερων προϊόντων προστιθέμενης αξίας στην ίδια αλυσίδα παραγωγής, π.χ. στη βιομηχανία λαμπτήρων. Η επιχείρηση όγκου είναι απαραίτητη για να διατηρηθούν χαμηλές οι πάγιες δαπάνες της μονάδας.
(84)
Με βάση τα παραπάνω, η μη επιβολή δασμών αντιντάμπινγκ θα είχε περαιτέρω αρνητική επίπτωση στην επιχείρηση που αφορά το σύρμα από μολυβδαίνιο και θα μπορούσε να οδηγήσει σε μία κατάσταση όπου οι κινεζικές εισαγωγές θα ωθούσαν τον κλάδο παραγωγής της Κοινότητας εκτός αγοράς σε ό,τι αφορά το σύρμα από μολυβδαίνιο.
(85)
Θεωρείται ότι η επιβολή των προτεινόμενων μέτρων θα επέτρεπε στον κλάδο παραγωγής της Κοινότητας να αυξήσει τον όγκο παραγωγής, να ανακτήσει τμήμα της αγοράς που απώλεσε εξαιτίας των εισαγωγών που αποτέλεσαν αντικείμενο ντάμπινγκ και, κατά συνέπεια, να συνέλθει από το ζημιογόνο ντάμπινγκ.
(86)
Συμπερασματικά, η επιβολή των προσωρινών μέτρων αντιντάμπινγκ θα επέτρεπε στον κλάδο παραγωγής της Κοινότητας να εξασφαλίσει τη βιωσιμότητα του κλάδου παραγωγής σύρματος από μολυβδαίνιο και, κατά συνέπεια, ολόκληρου του κλάδου που βασίζεται στην ύπαρξη αυτού του βασικού προϊόντος.
6.3. Συμφέρον των εισαγωγέων, των εμπόρων και των χρηστών στην Κοινότητα
(87)
Παρά την προσπάθεια επικοινωνίας με τα πολυάριθμα ενδιαφερόμενα μέρη, περιλαμβανομένων των ενώσεων εισαγωγέων, χρηστών και επιμέρους εταιρειών, το επίπεδο επικοινωνίας παρέμεινε ιδιαίτερα χαμηλό.
(88)
Σύμφωνα με την έρευνα, υπάρχουν έμποροι που προμηθεύονται σύρμα από μολυβδαίνιο είτε από τον κλάδο παραγωγής της Κοινότητας είτε από κινέζους παραγωγούς και το μεταπωλούν απευθείας στην αυτοκινητοβιομηχανία. Υπάρχουν επίσης ορισμένες εταιρείες που παρέχουν υπηρεσίες στον τομέα της αυτοκινητοβιομηχανίας. Πρέπει επίσης να σημειωθεί ότι δεν παρουσιάστηκε ούτε ένας χρήστης από τον τομέα της αυτοκινητοβιομηχανίας για την έρευνα. Αυτό φάνηκε να στηρίζει τον ισχυρισμό του κλάδου παραγωγής της Κοινότητας ότι το μερίδιο των εξόδων του υπό εξέταση προϊόντος ως προς τα συνολικά έξοδα του τομέα της αυτοκινητοβιομηχανίας είναι εξαιρετικά χαμηλό.
(89)
Εστάλησαν ερωτηματολόγια σε τρεις γνωστούς εισαγωγείς που αναφέρονται στην καταγγελία. Ένας εισαγωγέας δήλωσε κατηγορηματικά ότι δεν επιθυμούσε να μετάσχει στην έρευνα, ενώ ένας άλλος δεν αντέδρασε καθόλου στην έκκλησή μας. Μόνο ένας έμπορος που βρίσκεται στη Γερμανία παρουσιάστηκε και συνεργάστηκε.
(90)
Εστάλησαν επίσης ερωτηματολόγια στους 18 χρήστες που αναφέρονται στην καταγγελία. Ωστόσο, με την έρευνα συνεργάστηκε μόνο ένας χρήστης που βρίσκεται στην Ιταλία και αντιπροσώπευε περίπου το 35 % με 50 % των εισαγωγών σύρματος από μολυβδαίνιο καταγωγής ΛΔΚ κατά τη διάρκεια της ΠΕ.
(91)
Σε ό,τι αφορά τα συμφέροντα των εισαγωγέων και των εμπόρων, ο έμπορος που συνεργάστηκε, σύμφωνα με τα δεδομένα που παρείχε, προμηθευόταν τα σύρματα από μολυβδαίνιο αποκλειστικά από παραγωγούς της Κοινότητας. Επομένως, η επιβολή των προτεινόμενων μέτρων δεν θα επηρεάσει τις δραστηριότητές του.
(92)
Το χαμηλό ενδιαφέρον που επέδειξαν οι κοινοτικοί εισαγωγείς και έμποροι του υπό εξέταση προϊόντος για αυτήν την έρευνα υποδηλώνει ότι η επιβολή των προτεινόμενων προσωρινών μέτρων αντιντάμπινγκ δεν θα επηρέαζε σημαντικά τις δραστηριότητές τους.
(93)
Όσον αφορά τον χρήστη που συνεργάστηκε και βρίσκεται στην Ιταλία, η έρευνα κατέδειξε ότι εισήγαγε μεγάλο όγκο συρμάτων από μολυβδαίνιο από τη ΛΔΚ. Αυτή η εταιρεία παρέχει υπηρεσίες επίχρισης κυρίως στον τομέα της αυτοκινητοβιομηχανίας. Η επιχείρηση που αφορά το υπό εξέταση προϊόν αντιπροσωπεύει μεταξύ 15 και 25 % του συνολικού κύκλου εργασιών.
(94)
Επομένως, η επιβολή του προτεινόμενου δασμού αντιντάμπινγκ είναι πιθανό να αυξήσει το κόστος στο τμήμα επίχρισης του εν λόγω χρήστη. Ωστόσο, αυτό δεν θα είχε σημαντική επίδραση στο γενικό κέρδος της εταιρείας. Στη χειρότερη περίπτωση που ο χρήστης δεν θα ήταν σε θέση να μεταβιβάσει την εν λόγω αύξηση του κόστους στους καταναλωτές του, το όφελος που σημειώθηκε κατά τη διάρκεια της ΠΕ σε επίπεδο τμήματος θα καθίσταντο ελαφρώς αρνητικό, ενώ σε επίπεδο εταιρείας, το κέρδος κατά τη διάρκεια της ΠΕ θα σημείωνε μείωση κατά ορισμένες ποσοστιαίες μονάδες.
(95)
Σύμφωνα με τα παραπάνω, είναι σαφές ότι η επιβολή των μέτρων αντιντάμπινγκ θα είχε αρνητική επίδραση στο τμήμα επίχρισης αυτού του συγκεκριμένου χρήστη που προμηθευόταν τα προϊόντα του αποκλειστικά από τη ΛΔΚ. Ωστόσο, δεδομένου ότι ο εν λόγω χρήστης κατέχει σημαντική θέση σε αυτόν τον τομέα των επιχειρήσεων σε ό,τι αφορά την αξιοπιστία και την εγγύηση της προμήθειας προς τους πελάτες του, θα έπρεπε να είναι σε θέση να μεταβιβάσει τουλάχιστον τμήμα της αύξησης του κόστους στους πελάτες του και/ή να αγοράσει σύρματα από μολυβδαίνιο από άλλους προμηθευτές. Αυτό θα μείωνε εν μέρει την αρνητική επίπτωση των προτεινόμενων μέτρων.
(96)
Λαμβάνοντας υπόψη τα παραπάνω, μπορεί να συναχθεί προσωρινά το συμπέρασμα ότι, σε τελική ανάλυση, τα μέτρα αντιντάμπινγκ δεν θα επηρεάσουν ιδιαίτερα αρνητικά τη γενική κατάσταση των χρηστών του υπό εξέταση προϊόντος στην Κοινότητα.
6.4. Ανταγωνισμός και στρεβλωτικές επιπτώσεις στο εμπόριο
(97)
Η έρευνα κατέδειξε ότι υπάρχει περιορισμένος αριθμός φορέων που παράγουν και πωλούν το υπό εξέταση προϊόν σε παγκόσμιο επίπεδο. Κατά συνέπεια, εξετάσθηκε εάν υπάρχει κίνδυνος η επιβολή των μέτρων αντιντάμπινγκ να οδηγήσει σε στρεβλωτικές επιπτώσεις στην αγορά της Κοινότητας και ιδίως σε ανεπάρκεια προσφοράς. Ακόμα και εάν η επιβολή μέτρων αντιντάμπινγκ ενδέχεται να μειώσει τις εισαγωγές συρμάτων από μολυβδαίνιο καταγωγής Κίνας, φαίνεται ότι αυτό δεν εγείρει κίνδυνο να εμφανιστεί έλλειψη στην αγορά της Κοινότητας καθότι, σύμφωνα με την έρευνα, ο κλάδος παραγωγής της Κοινότητας έχει ελεύθερη δυναμικότητα για την ικανοποίηση της ζήτησης της αγοράς. Επιπλέον, υπάρχουν ορισμένες εναλλακτικές πηγές προμήθειας, όπως οι εισαγωγές από τις ΗΠΑ.
(98)
Δεδομένου ότι ο προτεινόμενος δασμός αντιντάμπινγκ θα καθορίσει εκ νέου ίσους όρους ανταγωνισμού, θα ήταν αναμενόμενο οι κινέζοι παραγωγείς-εξαγωγείς να είναι σε θέση να συνεχίσουν να πωλούν σύρμα από μολυβδαίνιο στην Κοινότητα, αν και σε μη ζημιογόνες τιμές.
(99)
Από την άλλη πλευρά, εάν δεν επιβληθούν τα μέτρα αντιντάμπινγκ, όπως διευκρινίζεται στην αιτιολογική σκέψη 86 ανωτέρω, ο κλάδος παραγωγής της Κοινότητας δεν θα είναι σε θέση να υποστεί περαιτέρω απώλειες στην παραγωγή και στον όγκο των πωλήσεων στην κύρια αγορά του. Κατά συνέπεια, η επιβίωσή τους σε τομέα που εκτείνεται πέρα από τον τομέα του ομοειδούς προϊόντος, βρίσκεται σε κίνδυνο. Δεδομένου ότι ο κλάδος παραγωγής της Κοινότητας προμηθεύει πάνω από το 50 % της αγοράς της Κοινότητας, η εξαφάνισή του πιθανότατα θα οδηγούσε σε έλλειψη σύρματος από μολυβδαίνιο στην αγορά της Κοινότητας, τουλάχιστον έως ότου οι εισαγωγές αντικαταστήσουν τις πωλήσεις στον κλάδο παραγωγής της Κοινότητας.
6.5. Συμπέρασμα σχετικά με το κοινοτικό συμφέρον
(100)
Με βάση τα παραπάνω, μπορεί προσωρινά να συναχθεί το συμπέρασμα ότι συνολικά, με βάση τις διαθέσιμες πληροφορίες σχετικά με το συμφέρον της Κοινότητας, δεν υπάρχουν επιτακτικοί λόγοι που να συγκλίνουν ενάντια στην επιβολή προσωρινών μέτρων στις εισαγωγές σύρματος από μολυβδαίνιο καταγωγής ΛΔΚ.
7. ΠΡΟΣΩΡΙΝΑ ΜΕΤΡΑ ΑΝΤΙΝΤΑΜΠΙΝΓΚ
7.1. Επίπεδο εξάλειψης της ζημίας
(101)
Με βάση τα συμπεράσματα που έχουν συναχθεί σχετικά με την πρακτική ντάμπινγκ, τη ζημία που προέκυψε, την αιτιώδη συνάφεια και το συμφέρον της Κοινότητας, κρίνεται σκόπιμο να επιβληθούν προσωρινά μέτρα ώστε να αποφευχθεί η πρόκληση περαιτέρω ζημίας στον κλάδο παραγωγής της Κοινότητας από τις εισαγωγές από τη ΛΔΚ που αποτελούν αντικείμενο ντάμπινγκ.
(102)
Για να καθοριστεί το επίπεδο των δασμών αυτών, ελήφθησαν υπόψη τα περιθώρια ντάμπινγκ που διαπιστώθηκαν και το ποσό του δασμού που είναι αναγκαίο για να εξαλειφθεί η ζημία που υπέστη ο κλάδος παραγωγής της Κοινότητας.
(103)
Κατά τον υπολογισμό του δασμού που είναι απαραίτητος για την εξάλειψη των επιπτώσεων του ζημιογόνου ντάμπινγκ, θεωρήθηκε ότι τα μέτρα θα έπρεπε να επιτρέπουν στον κλάδο παραγωγής της Κοινότητας να καλύψει το κόστος παραγωγής του και να πραγματοποιήσει προ του φόρου κέρδος το οποίο θα μπορούσε εύλογα να επιτευχθεί από παρόμοιο κλάδο παραγωγής υπό κανονικούς όρους ανταγωνισμού, δηλαδή εάν δεν είχαν πραγματοποιηθεί εισαγωγές σε τιμές ντάμπινγκ, επί των πωλήσεων του ομοειδούς προϊόντος στην Κοινότητα. Υπενθυμίζεται ότι το 2007 ο κλάδος παραγωγής της Κοινότητας σημείωσε κέρδος. Ως εκ τούτου, το περιθώριο κέρδους προ φόρων που χρησιμοποιήθηκε για αυτόν τον υπολογισμό κυμαινόταν μεταξύ 0-5 %, με βάση το κέρδος που σημειώθηκε κατά το προαναφερόμενο έτος. Στη βάση αυτή, υπολογίστηκε μη ζημιογόνος τιμή του ομοειδούς προϊόντος για τον κλάδο παραγωγής της Κοινότητας.
(104)
Στη συνέχεια, καθορίστηκε η αναγκαία αύξηση της τιμής με βάση τη σύγκριση της μέσης σταθμισμένης τιμής εισαγωγής, προσαρμοσμένης στα έξοδα μετά την εισαγωγή και τους τελωνειακούς δασμούς, η οποία χρησιμοποιήθηκε για τον καθορισμό των χαμηλότερων τιμών από τις κοινοτικές, και της μη ζημιογόνου τιμής των προϊόντων που πωλήθηκαν από τον κλάδο παραγωγής της Κοινότητας στην αγορά της Κοινότητας. Τυχόν διαφορές που προέκυψαν από την εν λόγω σύγκριση εκφράσθηκαν στη συνέχεια ως ποσοστό της συνολικής αξίας εισαγωγών.
7.2. Προσωρινά μέτρα
(105)
Με βάση τα παραπάνω, θεωρείται ότι, σύμφωνα με το άρθρο 7 παράγραφος 2 του βασικού κανονισμού, πρέπει να επιβληθούν προσωρινοί δασμοί αντιντάμπινγκ στις εισαγωγές καταγωγής ΛΔΚ, ίσοι με το χαμηλότερο από τα διαπιστωθέντα περιθώρια ζημίας και ντάμπινγκ, σύμφωνα με τον κανόνα του χαμηλότερου δασμού. Στην προκειμένη περίπτωση, ο δασμολογικός συντελεστής πρέπει να οριστεί στο επίπεδο της διαπιστωθείσας περιθωριακής ζημίας.
(106)
Οι προτεινόμενοι δασμοί αντιντάμπινγκ είναι οι ακόλουθοι:
ΛΔΚ
Περιθώριο εξάλειψης ζημίας
Περιθώριο ντάμπινγκ
Συντελεστής δασμού αντιντάμπινγκ
Σύνολο εταιρειών
64,3 %
68,4 %
64,3 %
8. ΓΝΩΣΤΟΠΟΙΗΣΗ
(107)
Τα ανωτέρω προσωρινά συμπεράσματα θα γνωστοποιηθούν σε όλα τα ενδιαφερόμενα μέρη τα οποία θα κληθούν να γνωστοποιήσουν τις απόψεις τους γραπτώς και να ζητήσουν ακρόαση. Οι παρατηρήσεις τους θα αναλυθούν και θα ληφθούν υπόψη, όταν αυτό δικαιολογείται, πριν από τυχόν οριστικές αποφάσεις. Επιπλέον, πρέπει να αναφερθεί ότι τα συμπεράσματα σχετικά με την επιβολή δασμών αντιντάμπινγκ για τους σκοπούς του παρόντος κανονισμού είναι προσωρινά και ίσως χρειαστεί να επανεξεταστούν για τυχόν οριστικά συμπεράσματα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται προσωρινός δασμός αντιντάμπινγκ στις εισαγωγές σύρματος από μολυβδαίνιο που περιέχει κατά βάρος τουλάχιστον 99,5 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι τα 4,0 mm, καταγωγής Λαϊκής Δημοκρατίας της Κίνας, το οποίο αυτή τη στιγμή υπάγεται στον κωδικό ΣΟ ex 8102 96 00 (κωδικός TARIC 8102960010).
2. Ο προσωρινός δασμός αντιντάμπινγκ που εφαρμόζεται στην καθαρή, ελεύθερη στα σύνορα της Κοινότητας τιμή, πριν από τον δασμό, των προϊόντων που περιγράφονται στην παράγραφο 1 είναι 64,3 %:
3. Η θέση σε ελεύθερη κυκλοφορία στην Κοινότητα του προϊόντος που αναφέρεται στην παράγραφο 1 εξαρτάται από την παροχή εγγύησης ίσης με το ποσό του προσωρινού δασμού.
4. Εκτός εάν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.
Άρθρο 2
Με την επιφύλαξη του άρθρου 20 του κανονισμού (ΕΚ) αριθ. 384/96 του Συμβουλίου, τα ενδιαφερόμενα μέρη δύνανται να ζητήσουν την κοινοποίηση των ουσιωδών πραγματικών περιστατικών και του σκεπτικού, βάσει των οποίων θεσπίστηκε ο παρών κανονισμός, να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός ενός μηνός από την ημερομηνία έναρξης ισχύος του παρόντος κανονισμού.
Σύμφωνα με το άρθρο 21 παράγραφος 4 του κανονισμού (ΕΚ) αριθ. 384/96, τα ενδιαφερόμενα μέρη μπορούν να υποβάλουν παρατηρήσεις σχετικά με την εφαρμογή του παρόντος κανονισμού μέσα σε προθεσμία ενός μηνός από την ημερομηνία έναρξης ισχύος του.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Το άρθρο 1 του παρόντος κανονισμού εφαρμόζεται για μία περίοδο έξι μηνών.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 2009.

Labels: 4
1
7
3
18